**Prieveiksmių *bendrai, apskritai ir aplamai* reikšmės**

**Aplamai** padarytas iš būdvardžio aplamas, o šis reiškia „paviršutiniškas; neapdairus, žioplas“. Vadinasi, išgirdę: Jis dirba aplamai, suprantame, kad jis dirba paviršutiniškai.

„Dabartinės lietuvių kalbos žodyne“ teikiama antroji prieveiksmio **apskritai** reikšmė „bendrais bruožais“: Apskritai kalbant, darbu esu patenkintas; Apskritai, jis išsilavinęs žmogus“.

**Bendrai** padarytas iš būdvardžio bendras, o jo antroji reikšmė „kartu daromas, atliekamas“. Pvz.: bendrai gyvename; darbą padarysime bendrai.

**Bendrai** nevartotinas kaip išvadinis (apibendrinamasis) žodis: Bendrai (taisoma **apskritai**) jis neblogas žmogus.

Kadangi prieveiksmių **apskritai**, **bendrai** ir **aplamai** reikšmės nesutampa, jų neišeina vartoti kaip sinonimų. Kai reikia ką nors apibendrinti, nusakyti bendrais bruožais, vartokime žodį **apskritai**.